Elena Rybakina s-a retras din turneul de la Roma! Irina Begu va avea o altă adversară
Jucătoarea kazahă de tenis Elena Rîbakina, numărul patru mondial, s-a retras vineri din turneul WTA 1.000 de la Roma.
Elena Rybakina este bolnavă
Campioana en titre de la Roma, care trebuia să joace în turul secund contra româncei Irina Begu, a anunţat că este bolnavă şi va fi înlocuită de franţuzoaica Oceane Dodin.
Begu (33 ani, 161 WTA) are 2-1 în meciurile directe cu Dodin (27 ani, 73 WTA), pe care a învins-o în 2022, în primul tur la Australian Open, cu 2-6, 7-5, 6-3, şi în optimi la Palermo, cu 1-6, 6-2, 6-4. Singura victorie a franţuzoaicei s-a consemnat în 2019, în turul secund al calificărilor la Wimbledon, cu 6-3, 1-6, 8-6.
Dodin fusese învinsă de cehoaica Brenda Fruhvirtova (17 ani) în ultimul tur al calificărilor la Roma, cu 6-4, 6-3.